TERMAT E REFERENCËS (ToR)
Ekspert/Trajner për përdorimin e mjeteve digjitale dhe Inteligjencës Artificiale për komunikim të aksesueshëm dhe përmbajtje në gjuhë të lehtë për t’u kuptuar

1. KONTEKSTI
Caritas Shqiptar është duke zbatuar projektin ACTIVE 2, i cili synon të forcojë kapacitetet dhe të promovojë komunikimin e aksesueshëm dhe gjithëpërfshirjen në Shqipëri dhe në rajon.
Në kuadër të Aktivitetit 2.4 – Ndërtimi i kapaciteteve të ekipeve të Qendrave të Kompetencës, projekti parashikon organizimin e trajnimeve/workshopeve shtesë me qëllim rritjen e njohurive dhe aftësive të ekipeve të ekspertëve. Temat e trajnimeve përcaktohen në përputhje me nevojat e identifikuara për zhvillimin e njohurive dhe aftësive dhe aktivitetet mund të zhvillohen fizikisht ose online.
Duke marrë në konsideratë zhvillimin e shpejtë të teknologjive digjitale dhe Inteligjencës Artificiale (AI), si dhe mundësitë që këto mjete ofrojnë për përmirësimin e komunikimit, Caritas Shqiptar synon të organizojë një trajnim praktik mbi përdorimin e mjeteve digjitale dhe të Inteligjencës Artificiale për krijimin, përshtatjen dhe përmirësimin e materialeve të aksesueshme dhe në gjuhë të lehtë për t’u kuptuar.
Trajnimi synon të forcojë aftësitë e ekipit të ekspertëve për përdorimin efektiv dhe të përgjegjshëm të teknologjive digjitale dhe mjeteve të AI në punën e përditshme, duke vendosur në qendër parimet e aksesueshmërisë dhe komunikimit të kuptueshëm.

2. QËLLIMI I ANGAZHIMIT
Qëllimi i përgjithshëm i këtij angazhimi është rritja e kapaciteteve praktike të ekipit të ekspertëve në përdorimin e platformave digjitale dhe mjeteve të bazuara në Inteligjencën Artificiale për krijimin, përshtatjen dhe përmirësimin e materialeve të komunikimit të aksesueshëm dhe në gjuhë të lehtë për t’u kuptuar.
Trajnimi duhet të kombinojë njohuritë teorike me ushtrime praktike dhe t'u mundësojë pjesëmarrësve të aplikojnë menjëherë njohuritë e marra në punën e tyre profesionale.

3. OBJEKTIVAT SPECIFIKE
Trajnimi synon:
· të rrisë njohuritë e pjesëmarrësve mbi mjetet digjitale dhe aplikacionet e Inteligjencës Artificiale të dobishme për komunikimin e aksesueshëm;
· të zhvillojë aftësitë praktike për përdorimin e AI në thjeshtimin dhe strukturimin e teksteve komplekse;
· të forcojë kapacitetet për përgatitjen e materialeve në gjuhë të lehtë për t’u kuptuar;
· të prezantojë mjete digjitale praktike për krijimin e materialeve vizuale dhe të komunikimit të aksesueshëm;
· të përmirësojë aftësinë e pjesëmarrësve për të vlerësuar lexueshmërinë, strukturën dhe aksesueshmërinë e përmbajtjes digjitale;
· të demonstrojë mënyrat se si AI mund të mbështesë procesin e krijimit të përmbajtjes, pa zëvendësuar rishikimin dhe vlerësimin profesional njerëzor;
· t'u mundësojë pjesëmarrësve të aplikojnë njohuritë e marra mbi materiale reale të përdorura në kuadër të projektit ACTIVE dhe të Caritas Shqiptar.

4. TEMAT E SUGJERUARA TË TRAJNIMIT
Programi përfundimtar do të dakordësohet me ekspertin/trajnuesin e përzgjedhur, në përputhje me nevojat e pjesëmarrësve.
Trajnimi mund të përfshijë, por nuk kufizohet në:
A. Inteligjenca Artificiale për komunikim të aksesueshëm
· Hyrje në përdorimin praktik të AI në komunikim;
· Mjete të AI për rishkrimin dhe thjeshtimin e teksteve komplekse;
· Teknikat e formulimit të udhëzimeve (prompts) për krijimin e përmbajtjes në gjuhë të lehtë për t’u kuptuar;
· Përdorimi i AI për strukturimin e informacionit dhe identifikimin e terminologjisë së vështirë;
· Krijimi i versioneve të ndryshme të të njëjtit informacion për audienca të ndryshme;
· Përdorimi etik dhe i përgjegjshëm i Inteligjencës Artificiale në komunikim.

B. Gjuha e lehtë për t’u kuptuar dhe përmbajtja digjitale
· Parimet e komunikimit në gjuhë të lehtë për t’u kuptuar;
· Identifikimi i barrierave që pengojnë kuptimin e informacionit;
· Përshtatja e gjuhës institucionale dhe teknike;
· Kombinimi i tekstit, imazheve dhe elementeve vizuale për të përmirësuar kuptimin;
· Ushtrime praktike me materiale konkrete.


C. Mjete digjitale për krijimin e materialeve të aksesueshme
· Përdorimi praktik i platformave si Canva dhe/ose mjeteve të tjera të përshtatshme;
· Krijimi i prezantimeve, posterave, fletëpalosjeve, materialeve për rrjetet sociale dhe materialeve informuese të aksesueshme;
· Parimet bazë të aksesueshmërisë vizuale;
· Përzgjedhja e fontit, kontrasti, struktura, organizimi vizual dhe lexueshmëria;
· Mjete dhe mënyra praktike për kontrollin e aksesueshmërisë së materialeve digjitale.
D. Aplikimi praktik
Pjesëmarrësit do të punojnë me shembuj dhe materiale reale nga Caritas Shqiptar dhe/ose projekti ACTIVE dhe do të përdorin mjetet e prezantuara për:
· thjeshtimin e përmbajtjeve ekzistuese;
· përmirësimin e strukturës dhe lexueshmërisë së teksteve;
· krijimin e një versioni vizual më të aksesueshëm;
· përshtatjen e materialeve për grupe të veçanta të synuara;
· krijimin e një produkti konkret komunikimi të aksesueshëm.

5. METODOLOGJIA
Trajnimi duhet të jetë praktik, interaktiv dhe pjesëmarrës.
Eksperti/trajnuesi pritet të kombinojë:
· prezantime të shkurtra teorike;
· demonstrime të drejtpërdrejta të mjeteve digjitale dhe të AI;
· ushtrime praktike;
· punë individuale dhe në grup;
· analizë të materialeve reale të komunikimit;
· detyra praktike;
· diskutime dhe dhënie feedback-u.
Pjesëmarrësit duhet të kenë mundësi të punojnë drejtpërdrejt me mjetet dhe platformat e prezantuara gjatë trajnimit.
Metodologjia duhet të përshtatet me nivelin ekzistues të njohurive dhe përvojës së pjesëmarrësve.

6. KOHËZGJATJA DHE FORMATI
Trajnimi parashikohet të zhvillohet si një workshop/trajnim praktik dyditor, nw ambjentet e Caritas Shqiptar, Rr.Don Bosko, nr.4, Tiranw. 
Datat dhe vendi i zhvillimit do të dakordësohen ndërmjet ekspertit të përzgjedhur dhe Caritas Shqiptar.
Kohëzgjatja orientuese është 12–14 orë trajnimi përgjatë dy ditëve.

7. REZULTATET E PRITSHME
Në përfundim të trajnimit, pjesëmarrësit pritet:
· të kenë përmirësuar njohuritë praktike mbi AI dhe mjetet digjitale të aplikueshme në komunikimin e aksesueshëm;
· të jenë në gjendje të përdorin mjetet e AI për thjeshtimin dhe strukturimin e informacionit kompleks;
· të jenë në gjendje të krijojnë dhe përshtatin materiale komunikimi duke zbatuar parimet e gjuhës së lehtë për t’u kuptuar;
· të kenë përmirësuar aftësitë për krijimin e materialeve vizualisht të aksesueshme;
· të kuptojnë mundësitë dhe kufizimet e përdorimit të AI në komunikimin e aksesueshëm;
· të jenë në gjendje t'i aplikojnë në mënyrë të pavarur mjetet e prezantuara në punën e tyre të përditshme.

8. PRODUKTET/DORËZIMET E PRITSHME
Eksperti/trajnuesi i përzgjedhur do të jetë përgjegjës për:
1. Përgatitjen e një programi të detajuar të trajnimit;
2. Përgatitjen dhe ofrimin e materialeve të trajnimit dhe ushtrimeve praktike;
3. Zhvillimin e trajnimit dyditor;
4. Ofrimin e shembujve praktikë dhe/ose modeleve që pjesëmarrësit mund t'i përdorin edhe pas përfundimit të trajnimit;
5. Përgatitjen e një raporti të shkurtër përfundimtar mbi trajnimin, rezultatet kryesore dhe rekomandimet për zhvillimin e mëtejshëm të kapaciteteve.
Kur është e përshtatshme, eksperti duhet t'u ofrojë pjesëmarrësve edhe burime, materiale ose lidhje me mjetet digjitale të prezantuara gjatë trajnimit.
9. KUALIFIKIMET DHE PËRVOJA E KËRKUAR
Eksperti/trajnuesi duhet të ketë:
· formim akademik dhe/ose përvojë profesionale në komunikim digjital, aksesueshmëri, komunikim gjithëpërfshirës, teknologji digjitale, Inteligjencë Artificiale, media, edukim ose fusha të ngjashme;
· përvojë të dëshmuar në zhvillimin dhe ofrimin e trajnimeve/workshopeve profesionale;
· përvojë praktike në përdorimin e mjeteve të AI dhe platformave digjitale për krijimin e përmbajtjes dhe komunikimit;
· njohuri mbi parimet e aksesueshmërisë dhe/ose komunikimit në gjuhë të lehtë për t’u kuptuar;
· përvojë në krijimin e materialeve digjitale ose vizuale të assuasive;
· aftësi për të zhvilluar trajnime praktike dhe interaktive;
· aftësi shumë të mira komunikimi dhe prezantimi.
Përvoja e punës me organizata joqeveritare, institucione publike, shërbime sociale, organizata të personave me aftësi të kufizuara ose organizata që punojnë në fushën e përfshirjes dhe aksesueshmërisë do të konsiderohet avantazh.

10. GRUPI I SYNUAR
Trajnimi do t'i drejtohet anëtarëve të ekipit të ekspertëve/Qendrës së Kompetencës të Caritas Shqiptar dhe stafit përkatës të projektit ACTIVE.

11. BUXHETI
Aplikantët duhet të paraqesin ofertën financiare duke specifikuar koston totale të angazhimit. 

12. DOKUMENTET PËR APLIKIM
Ekspertët/trajnuesit e interesuar ftohen të paraqesin:
· CV që demonstron kualifikimet dhe përvojën përkatëse;
· një propozim të shkurtër teknik që përshkruan qasjen dhe metodologjinë e propozuar;
· ofertën financiare (sipas formatit te kerkuar nga Caritas Shqiptar);
· shembuj ose referenca të punëve/trajnimeve të mëparshme, nëse disponohen.
Aplikimet duhet të demonstrojnë qartë përvojën praktike të aplikantit në Inteligjencën Artificiale, komunikimin digjital, aksesueshmërinë dhe/ose krijimin e përmbajtjeve të kuptueshme dhe gjithëpërfshirëse.

13. KRITERET E PËRZGJEDHJES
Një Komision i Pavarur do t'i shqyrtojë të gjitha aplikimet dhe do të vendosë për përzgjedhjen e kandidatëve. Komisioni do të marrë parasysh të gjitha kriteret e përcaktuara gjatë analizimit të aplikimeve. Kriteret bazë për vendimmarrjen janë:

Formula e vlerësimit 
Komisioni i Vlerësimit do të analizojë së pari dokumentacionin përkatës dhe do të vlerësojë nëse kandidati ka paraqitur dokumentacionin sipas kritereve të parashikuara në këtë shpallje. Më pas, ky komision do të vlerësojë me sistemin e pikëzimit dokumentacionin e mëposhtëm: 
1. CV e kandidatit (35 Pikë):
Kandidati me CV më të mirë, do vlerësohet me pikët maksimale. Renditja do të bëhet sipas shembullit të mëposhtëm:
1. Vendi i parë – 35 Pikë;
2. Vendi i dytë – 30 Pikë;
3. Vendi i tretë – 25 Pikë;

2. Metodologjia e propozuar (35 Pikë):
1. Vendi i parë – 35 Pikë;
2. Vendi i dytë – 30 Pikë;
3. Vendi i tretë – 25 Pikë;

3. Oferta financiare (30 Pikë):
Pas vlerësimit të dokumentacionit teknik, Komisioni do të vlerësojë edhe Ofertat Financiare. Kriteri i çmimit do të vlerësohet sipas çmimit më të ulët dhe renditja do të bëhet me një diferencë prej 5 (pesë) pikësh përkatësisht si mëposhtë:
1. Çmimi i parë më i mirë (Vëndi i parë) – 30 Pikë;
2. Çmimi i dytë më i mirë (Vëndi i dytë) – 25 Pikë;
3. Çmimi i tretë më i mirë (Vëndi i tretë) – 20 Pikë;

*Oferta fituese do të përzgjidhet në bazë të aplikimit më të mirë, i cili do të grumbullojë numrin më të lartë të pikëve, sipas kritereve dhe metodologjisë së pikëzimit të përcaktuara më sipër.

